ফিল্ডস পদক
ফিল্ড্‌স পদক গণিতের সবচেয়ে সম্মানজনক পুরস্কার যা প্রতি চার বছর অন্তর প্রদান করা হয়। একে গণিতের নোবেল পুরস্কার হিসাবে বিবেচনা করা হয়। ইন্টারন্যাশনাল ম্যাথেম্যাটিক্যাল ইউনিয়ন অনূর্ধ্ব চল্লিশ বছর বয়সের দুই, তিন বা চারজনকে একসাথে এই পুরস্কার দেয়। পুরস্কার প্রদানের আনুষ্ঠানিকতা সম্পন্ন হয় ইন্টারন্যাশনাল কংগ্রেস অফ ম্যাথেম্যাটিশিয়ানে।
কানাডীয় গণিতবিদ জন চার্লস ফিল্ডস এর আদেশক্রমে এই পুরস্কারের প্রচলন ঘটে। এটি সর্বপ্রথম প্রদান করা হয় ১৯৩৬ সালে এবং বিশ্বযুদ্ধ হেতু দীর্ঘবিরতির পরে ১৯৫০ সাল থেকে আজতক নিয়মিতভাবে প্রদান করা হচ্ছে। ২০১৪ সালে , মরিয়ম মির্জাখানি ছিলে প্রথম ইরানী ও প্রথম নারী যে এ পদক লাভ করে। 
অপেক্ষাকৃত তরুণ যেসব গণিত বিষয়ক গবেষক ইতোমধ্যেই গণিতে গুরুত্বপূর্ণ অবদান রাখতে সমর্থ হয়েছেন, তাদের উৎসাহিত এবং পৃষ্ঠপোষকতা প্রদান করাটাই এই পুরস্কার প্রদানের মূল উদ্দেশ্য। একজন গণিতবিদের জন্য ফিল্ড্‌স পদক হলো সর্বোচ্চ সম্মাননা। ফিল্ডস পদকের সাথে বিজয়ীকে যে অর্থমূল্য প্রদান করা হয়ে থাকে তার পরিমাণ ২০০৬ সালে ছিল C$১৫,০০০ (US$১৩,৪০০ বা €১০,৫৫০)।
ফিল্ড্‌স পদকের মাহাত্ম্য বোঝাতে প্রায়শই একে "গণিতের নোবেল পুরস্কার" বলা হয়ে থাকে। তবে এই তুলনাটা পুরোপুরি ঠিক না, কারণ কেবল প্রতি চার বছর অন্তরই ফিল্ডস পদক দেয়া হয় এবং পদকপ্রাপ্তের বয়স অবশ্যই ৪০ বছরের বেশি হতে পারবে না (নিখুঁতভাবে বললে, পদকপ্রাপ্তের ৪০ তম জন্মবার্ষিকী পুরস্কার দেয়ার বছরের ১ লা জানুয়ারির আগে হতে পারবে না)। তাছাড়া নোবেল পুরস্কারটি যদি একজন পান অর্থাৎ যদি ভাগাভাগি না হয়, তবে নোবেল বিজয়ীর প্রাপ্ত অর্থমূল্যের (US$১.৩ মিলিয়ন) তুলনায় ফিল্ড্‌স পদক বিজয়ীর প্রাপ্ত অর্থমূল্য অনেক কম। আর ফিল্ড্‌স পদক সাধারণতঃ কোন একক ফলের জন্য নয়, বরং গণিতের কোন এক বা একাধিক শাখার উদ্ভাবন বা ব্যাপক উন্নয়নের জন্য প্রদান করা হয়; এজন্য এই অনুষ্ঠানে সরাসরি উদ্ধৃতির পরিবর্তে অভিনন্দন বক্তব্য রাখা হয়।
গণিতে আরো কিছু গুরুত্বপূর্ণ পুরস্কার রয়েছে, তবে এগুলি আজীবন কৃত কাজের উপর ভিত্তি করে প্রদান করা হয় বলে কোনটাই নোবেল পুরস্কারের সাথে তুলনীয় নয়। ফিল্ড্‌স পদক বিজয়ীর সবচেয়ে বড় সম্মান হলো আইএমইউ বা বিশ্ব গণিত সমাজ কর্তৃক স্বীকৃতি লাভ।
আটজন ফরাসি পদকপ্রাপ্তের প্রত্যেকেই প্যারিসের একোল নরমেইল সুপেরিয়রি তে পড়াশোনা করেছেন।
পূর্ব ইউরোপে সোভিয়েত সেনাবাহিনীর আক্রমণের প্রতিবাদে ১৯৬৬ সালে অ্যালেক্সান্ডার গ্রোথেন্ডিয়েক মস্কো'তে স্বয়ং তাঁর জন্য আয়োজিত ফিল্ডস পদক অনুষ্ঠান বয়কট করেন।
১৯৭০ সালে সের্গেই পেট্রোভিচ নোভিকভ তাঁর ওপর সোভিয়েত সরকার কর্তৃক আরোপিত নিষেধাজ্ঞার কারনে নাইসে আয়োজিত কংগ্রেসে এসে তাঁর পদকটি গ্রহণ করতে পারেননি।
১৯৭৮ সালে গ্রিগরি মার্গুলিস, তাঁর ওপর সোভিয়েত সরকার কর্তৃক আরোপিত নিষেধাজ্ঞার কারনে হেলসিঙ্কিতে আয়োজিত কংগ্রেসে এসে তাঁর পদকটি গ্রহণ করতে পারেননি। পুরস্কারটি তাঁর পক্ষ হয়ে জ্যাকুইস টিটস গ্রহণ করেন এবং ভাষণে বলেন:
১৯৮২ সালে ওয়ারশতে অনুষ্ঠেয় কংগ্রেসটি রাজনৈতিক অস্থিতিশীলতার কারনে পরের বছর সরিয়ে নেয়া হয়। বছরের শুরুর দিকে আইএমইউ এর নবম সাধারণ সভায় পুরস্কার ঘোষণা করা হয়, আর পুরস্কার প্রদান করা হয় ১৯৮৩ ওয়ারশ কংগ্রেসে।
১৯৯৮ সালে আইসিএম'এ অ্যান্ড্রু ওয়াইল্‌স'কে ফার্মার শেষ উপপাদ্য'র প্রমাণের স্বীকৃতিস্বরূপ ফিল্ডস পদক কমিটির চেয়ারের অধিকারী ইউরি ম্যানিন আইএমইউ'র সর্বপ্রথম রৌপ্য ফলক প্রদান করেন। ডন জ্যাগিয়ার এই ফলকটিকে "কোয়ান্টায়িত ফিল্ডস পদক" বলে অভিহিত করেন। এই পুরস্কারটির বর্ণনায় প্রায়ই বলা হয়ে থাকে যে, ফিল্ডস পদক দেয়ার বছরে ওয়াইলসের বয়স শর্তসীমার চেয়ে বেশি ছিল।("উদাহরণস্বরূপ", দেখুন )। ১৯৯৪ সালে ওয়াইলসের বয়স শর্তসীমার চেয়ে সামান্য বেশি থাকলেও তাঁকে পদকের একজন ফেভারিট বলে বিবেচনা করা হয়। তবে, ১৯৯৩ সালে প্রমানে একটা ফাঁক(ওয়াইলস পরে তা দূর করেন) ধরা পড়ে।
২০০৬ সালে পোয়াঁকারে অনুমানটি প্রমানের জন্য বিখ্যাত গ্রিগরি পেরেলমান তাঁর ফিল্ডস পদকটি প্রত্যাখ্যান করেন। এবং কংগ্রেসেও যোগদান করেননি।
১৯৯৭ সালে "গুড উইল হান্টিং" চলচ্চিত্রের কাল্পনিক চরিত্র, এমআইটি'র অধ্যাপক জেরাল্ড ল্যামবো'কে (চরিত্রটিতে অভিনয় করেন স্টেল্লান স্কার্সগাঁড) কম্বিনেটরিয়াল গণিত এ অবদান রাখার জন্য ফিল্ডস পদক বিজয়ী একজন গণিতবিদ হিসাবে রূপদান করা হয়।
"আ বিউটিফুল মাইন্ড" চলচ্চিত্রটিতে জন ফর্ব্‌স ন্যাশকে(চরিত্রটি রূপদান করেন রাসেল ক্রো) ফিল্ডস পদক না দেয়ার জন্য অভিযোগ করতে দেখা যায়।